SK Úradný vestník Európskej únie L 108/8

NARIADENIE KOMISIE (ES) č. 345/2008

zo 17. apríla 2008

o podrobných pravidlách vykonávania opatrení pre dovoz z tretích krajín ustanovených v nariadení Rady (EHS) č. 2092/91 o ekologickej výrobe poľnohospodárskych výrobkov a príslušných označeniach poľnohospodárskych výrobkov a potravín

(Prepracované znenie)

(Text s významom pre EHP)

KOMISIA EURÓPSKYCH SPOLOČENSTIEV,

so zreteľom na Zmluvu o založení Európskeho spoločenstva,

so zreteľom na nariadenie Rady (EHS) č. 2092/91 z 24. júna 1991 o ekologickej výrobe poľnohospodárskych výrobkov a príslušných označeniach poľnohospodárskych výrobkov a potravín (1), najmä na jeho článok 11 ods. 4,

keďže:

(1) Nariadenie Komisie (EHS) č. 94/92 zo 14. januára 1992 o podrobných pravidlách na vykonávanie opatrení pre dovoz z tretích krajín ustanovených v nariadení (EHS) č. 2092/91 o ekologickej výrobe poľnohospodárskych výrobkov a príslušných označeniach poľnohospodárskych výrobkov a potravín (2) bolo opakovane (3) podstatným spôsobom zmenené a doplnené. V záujme jasnosti a prehľadnosti by sa malo toto nariadenie kodifikovať.

(2) Nariadenie (EHS) č. 2092/91 stanovuje, že s výrobkami dovezenými z tretích krajín sa môže obchodovať v tom prípade, ak pochádzajú z tretej krajiny, ktorá uplatňuje výrobné a kontrolné pravidlá rovnocenné pravidlám v Spoločenstve a ktorá je zaradená v zozname, ktorý zostaví Komisia.

(3) Tento zoznam je potrebné zostaviť. Okrem toho by sa mali stanoviť podrobné pravidlá pre postup preverovania žiadosti tretej krajiny o zaradenie do zoznamu.

(4) Pre činnosť režimu pre každú z tretích krajín musia byť určené subjekty poverené vydávaním kontrolných osvedčení uvedených v článku 11 ods. 3 písm. d) nariadenia (EHS) č. 2092/91.

(5) Opatrenia prijaté v tomto nariadení sú v súlade so stanoviskom výboru uvedeného v článku 14 ods. 1 nariadenia (EHS) č. 2092/91,

PRIJALA TOTO NARIADENIE:

Článok 1

Zoznam tretích krajín podľa článku 11 ods. 4 nariadenia (EHS) č. 2092/91 je uvedený v prílohe I k tomuto nariadeniu.

Tento zoznam uvádza všetky informácie, ktoré sa pri každej krajine považujú za dôležité pre identifikáciu výrobkov, na ktoré sa vzťahujú pravidlá stanovené v článku 11 ods. 3 a 4 nariadenia (EHS) č. 2092/91, najmä:

a) orgán alebo subjekt alebo subjekty v tretej krajine zodpovedné za vydávanie kontrolných osvedčení vzhľadom na dovoz do Spoločenstva;

b) kontrolný orgán alebo orgány v tretích krajinách a/alebo súkromné subjekty uznané v tejto krajine na vykonávanie kontroly.

Ak je to potrebné, zoznam môže uviesť:

— prípravné jednotky alebo vývozcov, na ktorých sa vzťahuje kontrolný systém,

— výrobky, na ktoré sa vzťahujú pravidlá.

Článok 2

1. Komisia zváži zaradenie tretej krajiny do zoznamu uvedenému v prílohe I po získaní žiadosti o zaradenie od zástupcu dotknutej tretej krajiny.

2. Do šiestich mesiacov od prijatia žiadosti sa žiadosť o zaradenie doplní o technické podklady v jednom z úradných jazykov Spoločenstva tak, aby obsahovala všetky informácie potrebné na to, aby sa Komisia uistila, že pokiaľ ide o výrobky určené na vývoz do Spoločenstva, sú splnené všetky podmienky podľa článku 11 ods. 3 nariadenia (EHS) č. 2092/91.

Podklady musia obsahovať najmä tieto podrobné informácie:

a) druhy a, pokiaľ je to možné, približné množstvo poľnohospodárskych výrobkov a potravín určených na vývoz do Spoločenstva podľa pravidiel stanovených v článku 11 ods. 3 a 4 nariadenia (EHS) č. 2092/91;

b) pravidlá produkcie uplatňované v danej tretej krajine, najmä: i) základné zásady podľa prílohy I k nariadeniu (EHS) č. 2092/91; ii) výrobky schválené na používanie počas obdobia poľnohospodárskej produkcie, najmä prípravky na ochranu rastlín, detergenty, hnojivá, produkty na vylepšenie pôdy; iii) prísady nepoľnohospodárskeho pôvodu schválené v spracovaných výrobkoch a postupy a úpravy schválené počas spracovania;

c) pravidlá kontrolného systému a organizácia uplatňovania tohto systému v tretej krajine: i) názov orgánu zodpovedného za kontrolu v tretej krajine a/alebo súkromných subjektov zodpovedných za vykonávanie kontroly; ii) podrobné pravidlá vykonávania kontroly na poľnohospodárskych statkoch a v prípravných jednotkách a sankcie, ktoré je možné udeliť v prípade porušenia predpisov; iii) názov (názvy) a adresa (adresy) orgánov, subjektu alebo subjektov zodpovedných v tretej krajine za vydávanie osvedčení pre dovoz do Spoločenstva; iv) informácie potrebné pre organizovanie monitoringu súladu s pravidlami produkcie a kontrolného systému, vrátane vydávania osvedčení; názov a podrobné údaje o orgáne zodpovednom za uvedený monitoring; v) zoznam prípravných jednotiek a vývozcov do Spoločenstva; počet výrobcov a poľnohospodárska plocha;

d) ak je k dispozícii, správu o kontrole na mieste vykonanej nezávislými expertmi o efektívnom uplatňovaní pravidiel produkcie a kontroly uvedených pod písmenami b) a c).

3. Pri preverovaní žiadosti o zaradenie môže Komisia požadovať ďalšie informácie týkajúce sa súladu pravidiel produkcie a kontroly v tretej krajine s pravidlami nariadenia (EHS) č. 2092/91, vrátane predloženia správy o kontrole na mieste vypracovanej expertmi, ktorých nezávislosť bola uznaná Komisiou. Ak je to potrebné, môže Komisia uskutočniť kontrolu na mieste prostredníctvom expertov, ktorých určí.

4. Zaradenie tretej krajiny do zoznamu v prílohe I môže byť spojené s podmienkou predkladania pravidelných správ o kontrole na mieste, vypracovaných expertmi, o efektívnom uplatňovaní pravidiel produkcie a kontroly v danej tretej krajine. Ak je to potrebné, môže Komisia aj sama zorganizovať kontrolu na mieste prostredníctvom expertov, ktorých určí.

5. Ak po zaradení tretej krajiny do zoznamu v prílohe I dôjde v tejto krajine k zmene platných pravidiel alebo k zmene pri ich uplatňovaní, daná tretia krajina to oznámi Komisii. Na základe týchto informácií sa môže prijať rozhodnutie o zmene údajov týkajúcich sa zaradenia tretej krajiny do zoznamu v prílohe I alebo o stiahnutí zápisu tejto krajiny zo zoznamu v súlade s postupom uvedeným v článku 14 ods. 2 nariadenia (EHS) č. 2092/91; podobné rozhodnutie možno prijať aj v tom prípade, ak krajina neposkytne informácie vyžadované podľa tohto odseku.

6. Ak po zaradení tretej krajiny do zoznamu uvedeného v prílohe I získa Komisia informácie, ktoré môžu vzbudiť pochybnosti o súčasnom uplatňovaní uvedených pravidiel, môže požiadať tretiu krajinu o akékoľvek požadované informácie, vrátane predloženia správ o kontrole na mieste vykonanej nezávislými expertmi alebo môže presadiť vykonanie kontroly na mieste prostredníctvom expertov, ktorých určí. Na základe týchto informácií a/alebo správ môže prijať rozhodnutie o pozastavení zaradenia v zozname v súlade s postupom uvedeným v článku 14 ods. 2 nariadenia (EHS) č. 2092/91; podobné rozhodnutie možno prijať aj v tom prípade, ak tretia krajina neposkytla požadované informácie v stanovenom termíne, alebo ak nesúhlasila s vykonaním kontroly na mieste, zameranej na zistenie splnenia podmienok pre zaradenie do zoznamu.

Článok 3

Nariadenie (EHS) č. 94/92 sa zrušuje.

Odkazy na zrušené nariadenie sa považujú za odkazy na toto nariadenie a znejú v súlade s tabuľkou zhody uvedenou v prílohe III.

Článok 4

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 17. apríla 2008 Za Komisiu José Manuel BARROSO predseda

(1) Ú. v. ES L 198, 22.7.1991, s. 1. Nariadenie naposledy zmenené a doplnené nariadením Komisie (ES) č. 123/2008 (Ú. v. EÚ L 38, 12.2.2008, s. 3).

(2) Ú. v. ES L 11, 17.1.1992, s. 14. Nariadenie naposledy zmenené a doplnené nariadením (ES) č. 956/2006 (Ú. v. EÚ L 175, 29.6.2006, s. 41).

(3) Pozri prílohu II.

PRÍLOHA I ZOZNAM TRETÍCH KRAJÍN A PRÍSLUŠNÉ ŠPECIFIKÁCIE ARGENTÍNA 1. Kategórie výrobkov: a) nespracované rastlinné výrobky a zvieratá a nespracované živočíšne výrobky v zmysle článku 1 ods. 1 písm. a) nariadenia (EHS) č. 2092/91, okrem: — zvierat a živočíšnych výrobkov, ktoré sú alebo majú byť označené údajmi, ktoré sa vzťahujú na konverziu; b) spracované poľnohospodárske rastlinné a živočíšne výrobky určené na ľudskú spotrebu v zmysle článku 1 ods. 1 písm. b) nariadenia (EHS) č. 2092/91, okrem: — živočíšnych výrobkov, ktoré sú alebo majú byť označené údajmi, ktoré sa vzťahujú na konverziu. 2. Pôvod: Výrobky kategórie podľa bodu 1 písm. a) a ekologicky vyrobené prísady do výrobkov kategórie podľa bodu 1 písm. b), ktoré boli vyrobené v Argentíne. 3. Kontrolné subjekty: — Instituto Argentino para la Certificación y Promoción de Productos Agropecuarios Orgánicos SRL (Argencert), — Organización Internacional Agropecuaria (OIA), — Letis SA, — Food Safety SA. 4. Subjekty vydávajúce osvedčenia: ako v bode 3. 5. Trvanie zaradenia: do 30. júna 2013. AUSTRÁLIA 1. Kategórie produktov: a) nespracované rastlinné výrobky v zmyslu článku 1 ods. 1 písm. a) nariadenia (EHS) č. 2092/91; b) potraviny pozostávajúce prevažne z jednej alebo viac zložiek rastlinného pôvodu v zmysle článku 1 ods. 1 písm. b) nariadenia (EHS) č. 2092/91. 2. Pôvod: produkty kategórie uvedenej v bode 1 písmene a) a organicky vypestované zložky v produktoch kategórie uvedenej v bode 1 písmene b) vypestované v Austrálii 3. Kontrolné subjekty: — Australian Quarantine and Inspection Service (AQIS) (Department of Agriculture, Fisheries and Forestry) — Bio-dynamic Research Institute (BDRI) — Organic Food Chain Pty Ltd (OFC) — National Association of Sustainable Agriculture, Australia (NASAA), — Australian Certified Organic Pty. Ltd. 4. Subjekty vydávajúce osvedčenia: ako v bode 3. 5. Trvanie zaradenia: do 30. júna 2013. KOSTARIKA 1. Kategórie produktov: a) nespracované rastlinné výrobky v rámci článku 1 ods. 1 písm. a) nariadenia (EHS) č. 2092/91; b) spracované rastlinné výrobky určené na ľudskú spotrebu v zmysle článku 1 ods. 1 písm. b nariadenia (EHS) č. 2092/91. 2. Pôvod: Produkty kategórie uvedenej v bode 1 písm. a) a ekologicky vypestované prísady v produktoch kategórie uvedenej v bode 1 písm. b) boli vyprodukované v Kostarike. 3. Kontrolné subjekty: Eco- LOGICA a BCS Oko- Garantie. 4. Subjekt vydávajúci osvedčenia: Ministerio de Agricultura y Ganadería. 5. Trvanie zahrnutia: 30. júna 2011. INDIA 1. Kategórie produktov: a) nespracovaná poľnohospodárska úroda v zmysle článku 1 ods. 1 písm. a) nariadenia (EHS) č. 2092/91; b) potraviny, ktoré sú zložené v zásade z jednej alebo viacerých zložiek rastlinného pôvodu v zmysle článku 1 ods. 1 písm. b) nariadenia (EHS) č. 2092/91. 2. Pôvod: produkty kategórie uvedenej v bode 1 písm. a) a ekologicky vypestované zložky v produktoch kategórie uvedenej v bode 1 písm. b) vypestované v Indii. 3. Kontrolné subjekty: — Bureau Veritas Certification India Pvt. Ltd — Ecocert SA (India Branch Office) — IMO Control Private Limited — Indian Organic Certification Agency (INDOCERT) — Lacon Quality Certification Pvt. Ltd — Natural Organic Certification Association — OneCert Asia Agri Certification private Limited — SGS India Pvt. Ltd. — Control Union Certifications — Uttaranchal State Organic Certification Agency (USOCA) — APOF Organic Certification Agency (AOCA) — Rajasthan Organic Certification Agency (ROCA). 4. Subjekty vydávajúce osvedčenia: ako v bode 3 5. Trvanie zahrnutia: 30. júna 2009. IZRAEL 1. Kategórie produktov: a) nespracované rastlinné výrobky v zmyslu článku 1 ods. 1 písm. a) nariadenia (EHS) č. 2092/91; b) potraviny pozostávajúce prevažne z jednej alebo viac zložiek rastlinného pôvodu v zmyslu článku 1 ods. 1 písm. b) nariadenia (EHS) č. 2092/91. 2. Pôvod: Výrobky kategórie podľa bodu 1 písm. a) a ekologicky vyrobené prísady do výrobkov kategórie podľa bodu 1 písm. b), ktoré boli vyrobené v Izraeli alebo boli dovezené do Izraela: zo Spoločenstva, alebo z tretej krajiny v rámci režimu, ktorý sa uznáva za rovnocenný v súlade s ustanoveniami článku 11 ods. 4 nariadenia (EHS) č. 2092/91. 3. Kontrolné subjekty: — Skal Israel Inspection & Certification — AGRIOR Ltd.-Organic Inspection & Certification — IQC Institute of Quality & Control — Plant Protection and Inspection Services (PPIS) (Ministry of Agriculture and Rural Development). 4. Subjekty vydávajúce osvedčenia: ako v bode 3. 5. Trvanie zaradenia: do 30. júna 2013. ŠVAJČIARSKO 1. Kategórie produktov: a) nespracovaná poľnohospodárska úroda a zvieratá a nespracované živočíšne výrobky v zmysle článku 1 ods. 1 písm. a) nariadenia (EHS) č. 2092/91 okrem: — výrobkov vyrobených počas obdobia konverzie podľa článku 5 ods. 5 uvedeného nariadenia; b) spracovaná poľnohospodárska úroda a živočíšne výrobky určené na ľudskú spotrebu v zmysle článku 1 ods. 1 písm. b) nariadenia (EHS) č. 2092/91 okrem: — výrobkov uvedených v článku 5 ods. 5 uvedeného nariadenia, obsahujúcich prísadu poľnohospodárskeho pôvodu vyrobenú počas obdobia konverzie. 2. Pôvod: Výrobky kategórie podľa bodu 1 písm. a) a ekologicky vyrobené prísady do výrobkov vo výrobkoch kategórie podľa bodu 1 písm. b), ktoré boli vyrobené vo Švajčiarsku alebo boli dovezené do Švajčiarska: zo Spoločenstva, alebo z tretej krajiny v rámci režimu, ktorý sa uznáva za rovnocenný v súlade s ustanoveniami článku 11 ods. 4 nariadenia (EHS) č. 2092/91, alebo z tretej krajiny, pre ktorú členský štát uznal v súlade s ustanoveniami článku 11 ods. 6 nariadenia (EHS) č. 2092/91, že ten istý výrobok bol vyrobený a podrobený inšpekcií v tejto krajine podľa rovnakých dojednaní, ako prijal členský štát, alebo z tretej krajiny, ktorej pravidlá výrobného a kontrolného systému boli uznané Švajčiarskom ako rovnocenné pravidlám stanoveným švajčiarskymi právnymi predpismi. 3. Kontrolné subjekty: — Institut für Marktökologie (IMO) — bio.inspecta AG — Schweizerische Vereinigung für Qualitäts- und Management-Systeme (SQS) — Bio Test Agro (BTA) — ProCert Safety AG. 4. Subjekty vydávajúce osvedčenia: ako v bode 3. 5. Trvanie zaradenia: do 30. júna 2013. NOVÝ ZÉLAND 1. Kategórie produktov: a) nespracované rastlinné výrobky, zvieratá a nespracované živočíšne výrobky v zmysle článku 1 ods. 1 písm. a) nariadenia (EHS) č. 2092/91, s výnimkou: — zvierat a živočíšnych výrobkov, ktoré sú alebo majú byť označné údajmi, ktoré sa vzťahujú na konverziu, — výrobkov akvakultúry; b) spracované poľnohospodárske rastlinné výrobky a živočíšne výrobky určené pre ľudskú spotrebu v zmysle článku 1 ods. 1 písm. b) nariadenia (EHS) č. 2092/91, s výnimkou: — živočíšnych výrobkov, ktoré sú alebo majú byť označené údajmi, ktoré sa vzťahujú na konverziu, — výrobkov, ktoré obsahujú výrobky z akvakultúry. 2. Pôvod: Výrobky kategórie 1 a) a ekologicky vyprodukované zložky vo výrobkoch kategórie 1 b), ktoré sa vyrobili na Novom Zélande alebo sa doviezli na Nový Zéland: buď zo Spoločenstva, alebo z tretej krajiny v rámci režimu, ktorý sa uznáva za rovnocenný v súlade s ustanoveniami článku 11 ods. 4 nariadenia (EHS) č. 2092/91, alebo z tretej krajiny, ktorej pravidlá výrobného a kontrolného systému boli uznané ako rovnocenné podľa Programu o úradnom potvrdení ekologických potravín MAF, na základe potvrdení a údajov poskytnutých príslušnými orgánmi tejto krajiny v súlade s ustanoveniami stanovenými MAF a za predpokladu, že sa vo výrobkoch kategórie 1 b), vyrobených na Novom Zélande, dovezú iba ekologicky vyprodukované prítomné zložky, až do maximálnej výšky 5 % výrobkov poľnohospodárskeho pôvodu. 3. Kontrolné subjekty: — AsureQuality Ltd — BIO-GRO New Zealand 4. Subjekt vydávajúci osvedčenia: Ministry of Agriculture and Forestry (MAF) — New Zealand Food Safety Authority (NZFSA). 5. Trvanie zahrnutia: 30. júna 2011.